Gauteng ANC-munisipaliteite skuld Eskom meer as R500 miljoenArgieffoto: GCIS Verskeie ANC-munisipaliteite in Gauteng skuld Eskom meer as R500 miljoen, het DA-LP Ashor Sarupen Sondag gesê. Sarupen het gesê dié inligting het Donderdag tydens die oorweging van die Wetsontwerp vir die verdeling van inkomste, aan die lig gekom. Die nasionale tesourie het onthul dat drie Gautengse ANC-munisipaliteite agterstallig is met hul rekeninge aan Eskom. “Merafong City [Carletonville/Fochville] skuld R140 miljoen, Mogale City [Krugersdorp] R173 miljoen en Emfuleni-munisipaliteit [Vanderbijlpark/Vereeniging] skuld R262 miljoen.” Eskom het vroeër gedreig om kragtoevoer af te sny na munisipaliteite wat agterstallig is met hul rekeninge en oorweeg sy finansiële posisie om dié bedrae in te samel. “Die ANC in Gauteng het homself vroeër daartoe verbind om sy rekeninge te betaal, maar dit wil voorkom of dit net leë woorde was,” het Sarupen bygevoeg. “Die vraag ontstaan ook wat dié munisipaliteite doen met die geld wat hulle van die belastingbetalers ontvang, aangesien munisipaliteite wins maak deur dienste aan verbruikers te verkoop om bedrywighede te finansier terwyl die diensverskaffers betaal word.” Die DA sal Paul Mashatile, LUR vir samewerkende regering en tradisionele sake en provinsiale voorsitter van die ANC, versoek om die vrae te beantwoord oor die stand van sake en die stand van finansiële wanbestuur waar die ANC in Gauteng regeer, het Sarupen verduidelik.